রিও অলিম্পিক্সে তাঁর রুপো জয় নিয়ে সারা দেশ উত্তাল হয়েছিল। আবার কোর্টে ফিরছেন পুসারলা বেঙ্কট সিন্ধু। মাঝে নানা অনুষ্ঠান আর সংবর্ধনার পালা চলার পর ডেনমার্ক ওপেন সুপার সিরিজে র‌্যাকেট হাতে ফিরছেন তিনি। 
টুর্নামেন্টে সিন্ধু ষষ্ঠ বাছাই। তাঁর প্রথম ম্যাচ বুধবার চিনের হে বিংগজিয়াওয়ের বিরুদ্ধে। জিতলে পর-পর কঠিন সব প্রতিপক্ষের সামনে পড়তে পারেন। অলিম্পিক্সের পর এটাই প্রথম টুর্নামেন্ট তাঁর। কতটা লোকে খেয়াল রাখছে তাঁর খেলা নিয়ে? নাকি অলিম্পিক্সের সেই উৎসাহের স্রোত হারিয়ে গিয়েছে?
খুব একটা কৌতূহল যে নেই, সোশ্যাল নেটওয়ার্কিং ওয়েবসাইট খুললে বোঝা যাবে। অলিম্পিক্সের সময় টুইটের বন্যা ঘটিয়ে দেওয়া বীরেন্দ্র সহবাগ’রা ফের ব্যস্ত ক্রিকেট নিয়েই। দেশের মাঠে বিরাট কোহলিদের ম্যাচ ছেড়ে কি সিন্ধুর খোঁজ নেবে কেউ? নিঃশব্দেই তাই কোর্টে প্রত্যাবর্তন ঘটাচ্ছেন সিন্ধু। 
ভারতীয় ব্যাডমিন্টনের নতুন মুখ অবশ্য এ সব নিয়ে ভাবছেন না। বলে দিয়েছেন, ‘‘অলিম্পিক্স আমাকে আত্মবিশ্বাস দিয়েছে। মানুষের প্রত্যাশা বেশি থাকবে এখন। আমি সেটা পূরণ করার চেষ্টা করব।’’ গতবছর ডেনমার্ক ওপেনেই রানার্স হয়ে হইচই ফেলে দিয়েছিলেন তিনি। অলিম্পিক্সের ফল যেন বাড়তি চাপ না তৈরি করে, সেটা লক্ষ্য সিন্ধুর। কাকতালীয়, হাঁটুর অস্ত্রোপচারের পর আজ, মঙ্গলবার প্রথম প্র্যাক্টিসে নামছেন সাইনা নেহওয়ালও।